
 Lelel, ɓiy neene Lella oo, ko suka keewɗo nehdi, moƴƴo ŋari ete belɗo yiɗde.



 Omo softani jaŋde lekkol.



 O mooroto haa yooɗa, o ɓuftoo, o moomo nebam ɓalndu.



 Ɗo taw-ɗaa mo kala omo ɓoornii comci jooɗɗi.



 Ko neene Lella dañi kala tottat mo,



 sabu yiɗaa o wona tumaraŋke.




 Lelel yiɗaa


 Baaba Lella ko demoowo.



 E kala sahaa o yahat gese.



 So ndunngu arii, o rema gawri, gerte e ñebbe.



 So dabbunde yonti o remata ko sardiŋŋe.



 Baaba Lella ina jogii cuuɗi tati.



 Wooturu nduu o renndi ɗum ko e neene Lella.





 Heen suudu wooturu ko Lelel waalata heen.



 Tataɓuru ndu ko suudu Sammba Lella e Demmba Lella.



 Baaba Lella ina jina jogii sehil bi’eteeɗo Ngaari.



 Ngaari ina jogii bitik mawɗo jeyoowo mburu.



 Wuro ngoo kala ko galla ngaari soodata mburu.


 So a wirtiima palaas makko, a yi’at yimɓe ina lima ina coda loci mburu.



 Loci mburu ɗii ko beɗi coññooji.



 Kikiiɗe kala Ngaari dognat oto mum yaha galle Baaba Lella.



 Ko toon o yarata ataaya ɗo neene Lella.



 Ko Sammba defata ataaya, Lelel nawata kaasuuji.



 Ko toon o wonata omo yeewta haa futuro nde o hoota.




 Kala nde Ngaari ari addantu Lelel huunde, Lelel ni rennda e yimɓe fof.



 Baaba Lella ina weltii e goro mo addantee oo.



 Heen sahaaji o rokka neene Lella loci mburu.



 Duuɓi ina njaha eɓe ngoni e jam keewɗo.



 Lelel ina jannga lekkol no moƴƴi, o yiɗi ko gollaade e biro so o mawnii.




 Ngaari ko moƴƴo, omo waɗana Baaba Lella e joom suudu mum huunde fof.



 O meeɗaa naatde galle baaba Lella tawi



 o addaani hay huunde.



 Lelel nana mawna seeɗa, won ko fuɗɗii heɓde e jaŋde hee.



 Ko mo wuuri o naatata kalaas kawgel, ko ɗuum waɗi mo naatde duɗal refto e ndunngu hee.



 Lelel anndi tan ko jaŋde, fijirde e jaleeɗe.





 Ngaari ina yeewtida e makko, kono Lelel ko nehiiɗo.



 O jaaboto ndaɓɓa tan, o yaha e ko yaawi.



 Ñalama gooto o naddi baaba Hammadi ngam yi’ondirde e mum.



 O anndini mo wonde o tolniima e resde ete won mo yitere makko yani.



 Baaba Lella weltii no feewi sabu Ngaari ko sehil mum.


 Ngaari wi’i mo ko Lelel yiɗi.



 Baaba Lella naamnii mo : « Hol Lelel ? »



 Ngaari jaabi mo : « Ko Lelel ɓiye kaalat mi. »



 Ɗuum betti baaba Lella no feewi,



 o jaabii mo : « Lelel ko cukalel woni ko e janngude ! »



 O wi’i mo : « k o kaŋko dey njiɗ-mi resde. »



 Baaba Lella wi’i mo : « Maa yi’du e Lelel haa ƴeewa. »




 Nde yahii haa jamma ari, baaba Lella haalani neene Lella, oon wi’i mo :



 « So o resii Lelel maa o jogo ɗum jogogal moƴƴal. Maa o toppito mo, o safrana mo caɗeele makko kala. »




 Lelel tinaani ko joli, nana jannga e kayee mum.



 Neene Lella wi’i baaba Lella maa yeewtid e ɓiyum.



 O ɗali haa janngo e mum, o noddi Raki,



 o joƴƴini ɗum.



 O wi’i mo : « Lelel ko goonga, ko a cukalel haa jooni kono won jiɗɗo ma. »




 Ɓiɗɗo oo jaabii mo : « Neene hol ko woni ɗuum ? »



 Yumma oo jaabii mo :« Ngaari ina heewi kaalis kono alaa joom suudu, jooni ko o jiɗɗo resde ma, ngonaa joom suudu makko. »




 Lelel diwi, wulli : « Neene, miin ko mi janngoowo, mi yiɗaa reseede.



 Mbiɗo yiɗi firtude, mi daña kaalis, mi nafa jinnaaɓe am. »



 Lelel nana woya, o yiɗaa reseede jooni.



 Neene Lella noon yiɗi ko Lelel resondira e Ngaari.



 O wi’i : « Jaraani woyde, debbo resete,



 ko ɗuum woni fotde maa. »




 Lelel diccii e yeeso neene mum ina ñaagoo : « Neene mi yiɗaa reseede jooni, njiɗ-mi ko jokkude jaŋde am ha mi joofna.»



 Yumma oo wi’i : « Ko o gorko moƴƴo,



 o fotaani ɓoccitaade ma.



 Omo jogii jawdi, etee maa o toppito koreeji maa kala. »



 ɓ iɗɗo oo he ɓɓ itii : « Neene ! Haalan baaba am wonde mi resondirtaa e Ngaari haa bada. »




 Lelel jaaki sabu neene mum jaɓaani heɗaade hay dara.



 Neene Lella yalti ɗali mo ɗoon kanko tan.



 Lelel wulli : « Eskey hol no mbaɗat-mi, eskey hol to kuccu mi ? »



 Neene Lella e baaba Lella nanondirii.



 Lelel ko desondiroowo e Ngaari, wela walla metta mo.




 Ngaari nelii koreeji mum, totti ɗumen jawdi keewndi, ko ɗuum woni ƴamal ngal.



 Galle oo heewii, yimɓe nana njeewta.



 Teddungal ngal mawnii.



 Ngaari rokki Lelel miliyoŋaaji.



 Lelel noon nana sokii nder suudu mum ina woya tan.



 Hol no o waɗata ?



 O ƴetti telefon o noddi sehil makko Faati Bojel.




 Oon wi’i mo : « A ɗalat haa jamma, ndogaa ngaraa galle amen. »



 Lelel ɗali haa naange muti, haɓɓi saawdu mum.



 O ari o honngi baafal Faati Bojel, o wi’i oon : « Faati mi humanaama haa gasi, ko nawde mi tan heddii. »



 Janngo e mum, Lelel yahdi e Faati Bojel,



 ɓe njoli laana njoorndi ɓe njahi.




 Koreeji ngaari mbaɗi diɗɗal, ngarani jombaajo.



 ɓ e tawi yummum Lelel ina woya sabu Lelel yahii.



 Hay gooto anndaa to o hucci.



 Omo woya omo wulla.



 Ɗee gacce hol to kaaltoytu-mi ɗumen, ɓiyam yahii.




 Janngo e mum giƴiraaɓe makko elewaaji ngari ƴeewde mo, tawi neene Lella ina woya.



 Ko ngol laawol gootol Lelel meeɗi waalde boowal.



 O wi’i : « Kori ɓiyam oo waraaka ? »



 Neene Lella woyii haa gite ɗee ɓuuti.



 O anndaa ko heɓi Lelel.




 Alaa fof ɗo yimɓe ƴeewaani Lelel, hay gooto yi’aani mo.



 Jeyyal, jeeynoowo oo honngi baggel mum yeeyni kono o yiitaaka.



 Ngaari hulii, ƴetti oto ina yiiloo bangeeji kala, kono hay dara.



 Nde ɗum waɗi balɗe tati, Lelel yahi lekkol ƴeewoyde direkteer oo.



 Kaŋko e direkteer oo, madam oo e elewaaji, ɓe njahdi galle maɓɓe.




 Neene Lella sooynii mo tan, dogi maɓɓi e Lelel ina woya.



 Nde ɓe njeewtidi e yimɓe lekkol ɓee, ɓe ndutti Ngaari kaalis mum.



 Lelel haaytii reseede, ko jokkoowo jaŋde makko.



 Janngo e mum, Lelel ñaantii haa yooɗi, ruttii kalaas mumen.



 NAAMNE ƊEE :



 1. Mbele Lelel ko elew moƴƴo ?



 2. Mbele Lelel ina yiɗi ngaari



 resa ɗum ?



 3. Lelel waɗii peeje haa ɓoccitii



 e dewgal ngal. So aan wonnoo,



 hol no mbaɗataa ?



 4. So aɗa waajotonoo elew potnooɗo



 reseede, hol ko mbaggintaa ɗum ?



 Waɗii balɗe jooni maayo ngoo ina fitni sabu luural hakkunde baaba Ngabu e neene Ngabu.



 Joom laaɗe’en hoɗɓe e gure yimɓe ɓee kulii awoyde ko ina wona lewru jooni.



 Ko addi luural hakkunde neene Ngabu e baaba Ngabu koo ummii ko e ɓinngel maɓɓe dewel ngel.



 Dewgal Molel N gabu


 Ko ɓinngel ñ iiwa yettini ƴamal, baaba Ngabu wi’i ɓiyum yontaani reseede.



 Neene Ngabu kañum nanngi ko ɓiɗɗo oo yontii, ko o deseteeɗo. Poɗondiral maɓɓe ngal fuɗɗotoo ko gila puɗal haa mutal naange.



 Doktoor Puppuɓal koɗdiiɗo maɓɓe koɗɗo



 e ɓokki ngonki e daande maayo kii yahii ƴeewde ɓe.



 Nde o yettii, o tawi ko eɓe keboo sippirde, gooto kala ina seki haa ɓuuti.



 Ɗoon e ɗoon, ɓe ndartini duko ngoo,



 ɓe calmondiri e makko, ɓe totti mo jooɗorde.



 Doktoor Puppuɓal manti koɗdigal maɓɓe ɓooyngal ngal.



 Nde o joofni salminde, o wi’i : « Ko luural hakkunde mon ngal addi mi ɗoo hannde. »




 Baaba Ngabu wi’i mo : « Galle oo ko miin halfi ɗum ! »



 Doktoor Puppuɓal jaabii : « Miin dey ko koyɗe koɗdigal tan ngaddi mi ! »



 Neene Ngabu wi’i : « Ko miin jaɓi ƴamal, njiɗ-mi yo baaba oo rokkir, o salii ! »



 O ɓeydi heen : « Hay jinnaaɗo gooto salotaako ɓiyum resee ! »




 Doktoor Puppuɓal : « ɓ uri addude mi ɗoo fof ko golle am doktoraagal ɗee ! »



 Neene Ngabu wi’i mo : « Hol haaju doktoor



 e dewgal ? »



 Doktoor Puppuɓal wi’i ɓe : « Ko mi jiɗnooɗo humpitde on tan ! »



 Baaba Ngabu wi’i mo : « Ko e hol ɗuum kumpittaa min ? »



 Neene Ngabu ɓeydi heen : « Ina jari naamnaade dey, sabu alaa kumpaaɗo ɗoo saka ina humpitee ! »



 Doktoor Puppuɓal wi’i ɓe : « Nanngir-mi molel Ngabu ko no ɓiy am nii ! »



 Baaba Ngabu wi’i mo : « Doktoor ar e ko kumpittaa min koo ! »




 Puppuɓal : « ɓ uri addude mi ɗoo fof ko golle am doktoraagal ɗee ! »



 Neene Ngabu wi’i mo : « Hol haaju doktoor



 e dewgal ? »



 O wi’i ɓe : « Naatde hoɗannde, yaawii no feewi e ɓiɗɗo mon debbo oo ! »



 Neene Ngabu foɓɓi hello, fiyi ceŋi, yiili hoore, wi’i mo : « Doktoor Puppuɓal, hoto najnu min ! »



 O ɓeydi heen : « A fuɗɗiima yawtude keerol koɗdigal ! »




 Doktoor Puppuɓal jaaki wi’i : « Mi sikkaani sabu ko jam ɓinngel mon ngel tan ummini mi ! »



 Baaba Ngabu wi’i mo : « Miijo maa ne feewi Doktoor »



 Neene Ngabu wi’i ɓe : « On mbaawaa haɗde mi heɓde fotdeeji am e ɓiyam. »



 Ɗoon tan neene Ngabu ƴoori daande,



 ina woya.



 Baaba Ngabu wi’i : « Doktoor Puppuɓal, mbiɗo sikki huunde ndee nana diwa juuɗe ! »



 Doktoor Puppuɓal wi’i : « Woynude mo addaani mi ɗoo, ko rokkude miijo am tan addi mi ! »



 Baaba Ngabu wi’i mo : « Haal miijo maa njahaa haaju maa doktoor ! »



 Doktoor Puppuɓal ruttii wi’i : « ɓ inngel mon ngel fotaani naatde dewgal jooni ! »




 Neene Ngabu heɓti konngol ngol wi’i : « Mbele ruttinde ƴamal ngal ina yooɗi ? »



 Baaba Ngabu wi’i : « Mbele cukalel ngel duuɓi sappo e tati ina waawi naatde dewgal ? »



 Neene Ngabu jaabii ina ɓiiña : « Eey, ɗuum ina heewi ɗoo e nder maayo men ngoo ! »




 Baaba Ngabu wi’i : « Yimɓe fof nana mbaɗa addantaa kam waɗde so tawii mi yi’ii ko moƴƴaani ! »



 Doktoor Puppuɓal wi’i : « Yeewtere ko keɗtondiral. »



 Baaba Ngabu wi’i : « Kanko o wonaa keɗotooɗo, sabu so o heɗotono,



 o ƴettataano fotdeeji ƴamal ɗii ! »



 Neene Ngabu jaabii : « Ruttinde fotdeeji ɓiyum, hay gooto waɗataa ɗuum ! »



 Doktoor Puppuɓal ƴettiti konngol, wi’i ɓe : « Ñaagii-mi ko yo on keɗo mi. »



 Baaba Ngabu wi’i mo : « Miin dey maa mi heɗo ma ! »



 Neene Ngabu heɓɓitii wi’i : « Doktoor, ko miin adii parde ! »




 Doktoor Puppuɓal wi’i ɓe : « Naatde dewgal ina waɗi tan sahaa mum. »



 Neene Ngabu wi’i : « Ko jinnaaɓe fof njiɗi ɓiɓɓe mumen naata dewgal ! »



 Baaba Ngabu jaabii : « Ko doktoor haali koo ina laaɓi, naatde dewgal ina waɗi sahaa mum. »



 Doktoor Puppuɓal wi’i ɓe : « So on keɗiima kam maa mi ɓur laɓɓinande on ko kaal-mi koo. »



 Neɗɗo, terɗe mum poti ko timmude ko adii nde ina naata dewgal.




 Neene Ngabu wi’i : « Sukaaɓe fotɓe no Molel Ngabu tan ndesetee ɗoo, hay huunde alaa heen ! »



 Doktoor Puppuɓal jaabii mo : « Won ko woni heen kay, maa mi laɓɓinan on.»



 Cukalel dewel so resaama law ko heewi ina waawi heɓtaade ɗum heen !



 E ɗeen geɗe aɗa waawi limde heen : « ƴ ettude reedu law, jibinde waasa fittaandu mum, dañde ñawu mbi’eteengu fistil ! »



 Neene Ngabu wi’i : « ñ awu ko ɗoo tawaa tee ko ɗoo woppetee ! »



 Doktoor Puppuɓal wiyi ñawu mbaawngu reenteede, hay gooto fotaani fawde ɗum hoore mum!




 Baaba Ngabu wi’i mo : « Hol ko woni fistil ne ? »



 Doktoor Puppuɓal wi’i mo : « fistil ko ñawu keɓoowu debbo naatɗo dewgal law.



 Terɗe suka oo timmaani, ko ɗum waɗata o daña gaañanɗe gaddooje ko wi’etee fistil.



 E ɓanndu, ina waɗi laawol taarorteengol e laawol jahreteengol dow wuro.



 «Ina woodi fistil mo nganndu-ɗaa ko gudde ɗiɗi ɗee ngontata gootum.




 «Garaaɗo fistil waawaa nanngude taare mum e jalte mum.



 So Molel Ngabu naatii dewgal e duuɓi mum sappo e ɗiɗi maa on lor mo !»



 Neene Ngabu wi’i mo : « Molel Ngabu na yahra e duuɓi mum sappo e tati ! »



 Doktoor Puppuɓal jaabii mo : « Ko gootum, haa jooni ɓanndu nduu timmaani tawo ! »




 Doktoor Puppuɓal wi’i ɓe : « Naatgol dewgal ina waɗi sahaa mum wonande debbo walla gorko.



 « Fistil noon ina metti safrude etee ene waɗi heen ɗi cellataa.



 Yanti heen, dañɗo fistil waawataa laaɓde.



 Wondude e yimɓe saɗtirtu joomum no feewi sabu henndu ummotoondu e mum nduu welaani.




 So ɗuum yawtii, aan neene Ngabu mbete njiɗ-ɗaa ko Molel Ngabu waasa jokkude jaŋde mum ?»



 Neene Ngabu deƴƴi, Baaba Ngabu wi’i :



 « A jaaraama Doktoor Puppuɓal, hannde min nanii goonga ! »



 Neene Ngabu jaabii mo : « Haalan hoore maa tan, mbaasaa naatnude mi heen ! »



 Baaba Ngabu wi’i mo : « Aan kam ko fotdeeji maa ɗii ɓuran maa cellal ɓiye Molel Ngabu ? »



 Doktoor Puppuɓal wi’i yo neeene Ngabu ƴeewto no moƴƴi ko yiɗi waɗde koo.



 Doktoor Puppuɓal waynii, wi’i : « Mi nanii sukaaɓe am ɓe ina mbi’a wonde Molel Ngabu na waawi janngude ! »



 Nde Doktoor Puppuɓal yahi ndee, neene Ngabu wi’i : « Ruttaade caggal yawtii, o rokkirtu Molel Ngabu ! »




 Baaba Ngabu jaabii mo : « Ko Doktoor Puppuɓal haali ɗoo koo fof ko nafoore men enen e Molel Ngabu kala ! »



 Neene Ngabu wulli : « Wooyam miin to kuccu-mi, miin e ɗee gacce ? »



 Goggiraaɗo oo naati wi’i : « Ko nanat-mi koo kam hol no yahri ? »



 Baaba Ngabu jaabii mo : « Nantinɗo ma oo ko haalan maa ? »




 Goggo oo wi’i mo : « Mi nanii ko a jiɗɗo ruttaade caggal e dewgal m olel ngal ? »



 Baaba Ngabu deƴƴi haa ɓooyi wi’i mo :



 « Molel Ngabu ko janngoowo, waawaa naatde dewgal jooni ! »



 Rewɓe ɗiɗo ɓee ndenti njiɗi yo b aaba Ngabu rutto caggal.



 Goggiraaɗo oo wi’i mo : « Mbii-mi, njiɗ-mi ko pawaa haala maa kaa e leydi ! »



 Baaba Ngabu : « Ko a mawni am kono won ko ganndu-mi heen ko a anndaa ! »



 Goggiraaɗo : « Ko miin heccu maa, a anndaa heen ko mi anndaa, rokkir Molel Ngabu ! »



 Baaba Ngabu wi’i mo : « Mi meeɗaa yeddude haala maa, kono e ngol won ko a anndaa ! »



 Goggiraaɗo oo seki seeɗa : « Jooni haalan am ko anndaa koo ! »




 Baaba Ngabu wi’i : « Cukalel so resaama law jaŋde mum bonat daña ñawu mbi’eteengu fistil ! »



 Goggiraaɗo jaabii : « Hol ko woni fistil ne ?»



 Baaba Ngabu wi’i mo : « Ko ñawu ngu nganndu-ɗaa kala dañɗo ɗum waawaa nanngude taare mum walla jalte mum. »



 Goggiraaɗo oo wi’i mo : « Miñi am oo kam hol bonnuɗo hakkille mum ? »




 Neene Ngabu wi’i mo : « Wonaa goɗɗo,



 ko Doktoor Puppuɓal gummiiɗo ɗoo jooni ! »



 Goggiraaɗo oo wi’i mo : « So a saliima rokkirde Molel Ngabu maa mi taƴondir



 e maa ! »



 Baaba Ngabu deƴƴi haa ɓooyi wi’i :



 « So tawii ko noon njiiru-ɗaa waɗde maa



 en taƴondir ! »



 Goggiraaɗo ina woya, Neene Ngabu ne ina woya, ɓe ngummii, ɓe njalti.



 Baaba Ngabu heddii ɗoon, jooɗii haa ɓooyi, telefon soni o ƴetti o tawi miñiiko.



 Ko goggiraaɗo oo ardi ɗoo jooni bojji mum, haalani-mi ko joli, kono ko aan ngondu-mi !



 Baaba Ngabu wi’i mo : « A jaaraama,



 mi ruttotaako caggal hay laawol gootol ! »



 Miñiraaɗo oo : « Mbiɗo wasiyo maa nde mbaɗtataa hakkile e Molel Ngabu kala to ngon-ɗaa ! »




 Baaba Ngabu, ko baaɗiiko jiɗnooɗo Molel Ngabu gonɗo oya bannge e maayo ngoo noddatnoo mo telefon.



 Baaɗiraaɗo oo : « Kaaw, mi nanii ko njiɗ-ɗaa waɗde koo fof ! »



 Baaba Ngabu : « Hol kaalanɗo ma ? »



 Baaɗiraaɗo oo : « Ko goggo am noddi mi, haalani mi kaaw am jaɓaani dewgal ngal. »



 Baaba Ngabu : « Goggo maa haalii goonga ! »



 Baaɗiraaɗo oo : « Mi yiɗiraano ɗum noon kono so a ƴeewii ko nii ɓuri. »



 Baaba Ngabu yiɗii hakkille neene Ngabu deeƴa seeɗa ko ɗuum waɗi o fuɗɗi yeewtere.




 Neene Ngabu wi’i mo : « Tottude konngol mum haa gasna ruttoo heen ina muusi ! »



 Baaba Ngabu wi’i mo : « Ko en fotɓe yeewtude haa nanondiren nde totten konngol men ! »



 Molel Ngabu janngii haa woni Doktoor, yimɓe galle maɓɓe fof wondude e Doktoor Puppuɓal mbeltiima.



 Yo jinnaaɓe ɓee ƴeewat nafoore sukaaɓe mumen etee ɓe ndeena ɓe haa teeŋti noon e rewɓe ɓee.



 Njagganen sukaaɓe rewɓe ɓee, njannga haa ɓe mbaawa feewnude janngo maɓɓe so ɓe mawnii.



 NAAMNE ƊEE :



 1. Hol ko waɗi Doktoor Puppuɓal ari



 ƴeewde baaba Ngabu e neene Ngabu ?



 2. Hol no ɓiy baaba Ngabu e neene



 Ngabu oo wi’etee ?



 3. Hol nanngantunooɗo baaɗum baaba



 Ngabu e dewgal Molel Ngabu potnongal waɗde ngal ?



 4. Hol ko miiji-ɗon e jinnaaɓe rokkirooɓe



 ɓiɓɓe mumen famarɓe ɓee ?


 Mayram ina yahra e duuɓi jeenayi.



 Ko o elew keɓtinaaɗo e jaŋde.



 Ko o tiiɗniiɗo, coftuɗo e jaŋde makko e kala sahaa.



 Ko ɗuum waɗi mo daɗde e kalaas makko.



 O jooɗiima yontere o araani lekkol, sukaaɓe ɓee mbi’i o sellaani.




 Dewgal lawɗungal


 Nde ɓe kattii mo ko juuti, madam oo yahdi e giƴiraaɓe makko elewaaɓe to galle maɓɓe.



 Nde ɓe njahata ndee, ɓe ndenndinii huunde ngam yettoraade mo.



 Ɓe njettii galle maɓɓe, ɓe tawi omo jooɗii



 e sara neene makko, omo wottoo.



 Nde yumma oo yi’i ɓe tan, wa’i no kulɗo nii.



 O haawaa, o wi’i ɓe : « Kori ko jam, ko woni ? »




 Jannginoowo oo wi’i mo : « Ko jam tan kono ko mi jaakɗo !



 Waɗii jonte ɗiɗi haa naatani tati, Mayram araani janngude lekkol.



 Naamnii-mi sukaaɓe ɓee, ɓe mbi’i mi o sellaani.



 Ko ɗum waɗi, hannde, min ngari ƴeewde mo.



 Kono ina wa’i no o seɓorii nii, e jiiɗe, hay dara o wondaani. »



 Yumma makko wi’i cel, jooɗii ko juuti seeɗa, haalaani hay dara.




 Caggal ɗuum o ummii, o noddi jannginoowo oo nder suudu makko.



 O ɗali Mayram boowal ina yeewtida



 e giƴum’en.



 Ɓe naati e nder suudu makko, wa’ndu no ɗeɓndu jooteede seeɗa nii.



 Ko pajaas wertaa e leydi, darap purɗo



 ina fawaa heen.



 Caggal leeso ngoo ina waɗi bakane ɗiɗi guddiiɗe.



 Comci seeɗa ina pawii heen.




 So a naatii, loonde yooɗnde na heedir maa bannge nano.



 Ende muurnaa, pot laaɓɗo cer ina fawaa dow mayre.



 Ko daago kuɗi wertaa e leydi.



 Nde ɓe naati e suudu hee, ɓe njooɗii les eɓe calmondira, eɓe ngittondira kumpa.



 Yummum Mayram ñeɗi ndiyam e loonde hee, ari diccii, totti jannginoowo oo.



 Nde o yari haa o gasni, o totti mo pot oo.




 O ummii, o nawti pot oo, o arti, o jooɗii



 e sara makko.



 Jannginoowo oo naamnitii mo : « Aan kam, ko haɗi Mayram arde janngude gila ndeen haa jooni ? »



 Yummiraaɗo wa’i no baɗoowo ɓerɗe ɗiɗi nii, omo miijtoo.



 Jannginoowo oo wi’i mo : « Haal tan, hoto hul, miin e maa kala ko en rewɓe. »



 Ko ɗoon yumma oo suusti.




 O wi’i mo : « Mayram dey, ko goonga nii sellaano gila ndeen haa jooni.



 Kono noon o seɓorii no moƴƴi.



 Nde o seɓorii o fotnoo ko ruttaade jaŋde.



 Ɗo hakkunde ɗoo, baaɗum baaba makko gooto, arnoo ɗoo ina ƴeewa kaaw mum.



 Oon yi’i mo tan, wi’i ina yiɗi mo.



 Oon noon ko jiilotooɗo ina yeeya to Ndakaaru.



 Alla ina anndi o rokki mo tan ko ujunnaaji ɗiɗi.




 Min mbi’i noon yo o jooɗoro tawde wonii ko o deseteeɗo.



 Baaba makko wi’i yo o woppu jaŋde lekkol, o jannga golle galle ; ko ɗuum waɗi



 o araani janngude.



 Jannginoowo oo naamnitii mo : « Onon kam ko waɗi njiɗ-ɗon naatnude mo dewgal ?



 Ɗum lawɗaani ? »



 Yumma oo wi’i : « Yaawi kay, kono ko kanko woni afo gorko.



 Gonaangal e wuro ngoo ina muusi no feewi, yanti heen baaba makko gollaaki.»




 « Miin yumma makko oo, mi hoycinto tan.



 So mi dañii seeɗa, mi sooda mi yeeytoya luumo.



 So min ndokkii mo gorko, joom galle makko wi’i ko ɗoo woppata mo sabu ko o cukalel.



 Maa o neldu nguura lewru kala.



 So ndeen yontii, caɗeele amen maa ngusto. »




 Jannginoowo oo heɗii mo haa o gasni.



 O wi’i : « Ko kaal-ɗaa koo fof ko goonga.



 Kono maa mi yeewtane ɗoo ko a meeɗaani sikkude e am.



 « Miin oo, nde ngon-mi cukalel ndee, mbiɗo foti no Mayram nii, ko ndeen njogornoo-mi reseede.



 « Neene am noddi mi ñalawma gooto wi’i mi baaba am ko ko rokkirta mi, mbiɗo resee.



 Ko ɗuum waɗi ko kaalantaa mi ɗoo koo, mba’-mi kono guurtoowo ɗum nii.




 « Mi wonno cukalel, baawngel janngude, keɓtinangel e lekkol amen no feewi.



 Kono jinnaaɓe am ngoni e caɗeele muusɗe, kaaɓniiɗe.



 « Ko miin woni afo kadi, neene am woni joom ɓesngu no feewi, kaar.



 Hade am dawde, maa mi walla neene am fittude, lawƴude kaake e ƴoogde to woyndu.



 « Heen sahaaji, mi baccana miñ am’en ko adii nde mbiɗo dawa.



 Kono jaŋde ndee ina welnoo mi.




 « So mi gasnii tan mi dogat mi janngoya,



 mi yiɗaa tardude.



 Sabu janngintunooɗo min oo ina yiɗnoo



 mi sanne.



 « Omo anndunoo no gonal am galle wa’i.



 Ñalawma gooto mi jippi tan, tawtu-mi gorko gooto galle amen ina yahdi e debbo.



 Ɓe kollondiri min, ɓe mbi’i mi oo ko ɓiy gorgol maa.



 « Nde calmin-moo-mi ndee, ɗum ɗeɓi haawde mi sabu mi anndaano oon goggiraaɗo.




 « Ɗeɓ-mi sikkitaade seeɗa.



 Miijii-mi e hakkille am : hol ko ɓiy goggo am waɗata ɗoo ?



 « Nde min ngasni wottaade, baaba am, neene am e goggo am naatti ina njeewta.



 Yeewtere ndee noon hay gooto nanaani ɗum.



 « ɓ e mbi’i yo mi waɗan ɓe ataaya.




 « Ɗo mbaɗat-mi ataaya ɗoo, ɓiy goggo am oo ari, wi’i ina yeewtida e am.



 Miin noon mi jaɓaani yeewtude.



 Nde yahi haa hiiri, ɓe mbaynii, ɓe kooti.



 Baaba am e neene am noddi mi nder suudu.



 Ɓe kaaltani mi ko ɓe njeewtidi koo kala.



 E ndaɓɓa tan, ɓe mbi’i ko mi dokketeeɗo ɓiy goggo am oo.




 « Mi jaɓaani, mbiɗo woya, mbiɗo woya haa tampu-mi, neene am yurmii mi no feewi.



 Mi yahii haa miijii-mi yaltude wuro ngoo, mi doga.



 Jonte ina pawondira, nattu-mi ñaamde haa pooƴ-mi.



 Ndañ-mi ko muusi mi no feewi, jikke am kala sooyi.



 « Mbaɗnoo-mi e hakkille am ko janngude haa mi joofna, so mi mawnii mi daña liggeey.



 Mi yaltina jinnaaɓe am e caɗeele baasal. Kono oon ñalawma jikke am oo fof soy !




 « Ñalawma gooto, neene am noddi mi, emin njeewta.



 O anndini mi wonde ɓiy goggo am jiɗɗo resde mi oo jooni joofna jaŋde mum.



 So oon resii kam maa wallu am.



 Kono miin ko helmere dewgal tan



 ngañ-mi nande.



 Kaalanɗo mi ɗum kala ɓernde am teddat, mi yiɗa woyde.




 « Min njooɗii dumunna, ɓiy goggo am oo arti.



 E ngol noon, o ardaani e hay gooto.



 O anndini mi wonde o janngii etee o bonnantaa kam jaŋde am.



 O wi’i mi : « Neene am yiɗi ko mi resa jooni.



 Sabu jinnaaɗo kala ina yiɗi yi’de taanum hade mum naywude.



 Miin noon, mbiɗo anndi ko a cukalel,



 ko e jaŋde ngon-ɗaa.




 Ko goonga maa mi rese, kono maa mi walle, mi woppataa ma so wonaa pirtaa.



 So wonaa aan e hoore maa mbi’aa a natti yiɗde janngude.



 So ndeen yontii, maa mi anndu mi waɗii fotde am. »



 Jannginoowo oo ɓeydi heen : « A yi’i kam jooni mbiɗo mi liggoo.



 Mo ndañ-mi oo ina janngi, ina anndi nafoore jaŋde.



 Ko ɗuum waɗi o woppi mi njokkit-mi jaŋde am.



 Mbele mo njiɗ-ɗon rokkude Mayram oo ina jaɓa ko joom galle am oo jaɓnoo koo ?




 « Mi sikkaani dey, sabu oo mo ndokkaton mo janngaani.



 Ono hecci Mayram no feewi, etee o alaa liggeey caɓorɗo, ko o kocintooɗo tan.



 Mayram noon ko suka pinɗo, belɗo hakkille.



 Ko aan jibini ɓiye, kono mbiɗo wasiyo maa mbaɗaa seeɗa.



 Ɗal mo o yettina jaŋde makko, a nimsoytaa. »




 Nde jannginoowo oo hooti, neene Cillo anndi ko goonga laaɓɗo o haalani ɗum.



 O haaltani joom galle makko ko madam Kuro haali koo fof e geɗe Mayram.



 Baaba mum Mayram anndi ko madam Kuro haalii koo ko goonga.



 O fotaani bonnu janngo ɓiyiiko sabu jawdi hannde.



 O wi’i o haaytii rokkirde ɓiyiiko, ko o goppoowo ɗum jannga mbele ina firta.



 NAAMNE ƊEE :



 1. Hol ko waɗi Mayram natti arde



 janngude lekkol ?



 2. Hol dokkuɗo mo kaalis ?



 3. Hol ko baaɗum baaba mum Mayram



 jiidi e Mayram ?



 4. Hol ko miiji-ɗaa e dewgal



 lawɗungal ?


 Lekkol Daaru’en ko ko waɗdi funeraagal



 e lekkol Madiina’en gonɗo Maatam.



 Kamɓe noon eɓe mbinndondira ɓatakeeji, ɓe neldondira fotooje kam e njeenaaje.



 Hooreejo lekkol oo yi’ii wonde sukaaɓe ɓee ina mbinndondira ɓatakuuji baɗɗi faayiida.



 Kono ɗi mooftetaake.



 O wi’i ɓe jooni noon en ndenndintu ɗi, mbaɗen ɗi deftere wootere.



 Inniren nde « Tiiɗtinal funeraagal hakkunde lekkol Daaru e lekkol Madiina ».




 Funeraagal hakkunde lekkol



 Daaru e lekkol Madiina


 O wi’i, jooni, janngirdu kala, e ballal jannginooɓe mum, yo o waɗ ɓataake gooto.



 O haala heen ko ɓuri welde mo e lekkol hee.



 Janngirdu ɓurɓe famɗude nduu winndi,



 ɓe mbi’i : « Minen ko janngirdu amen ɓuri laaɓde e lekkol hee.



 Ko ndu yaajndu, leerndu, ɓale ɗee ina laaltaa pentuur oolo.



 Alluwal mawngal ngal goobii ko goobu haako-ñebbe, alkule e limooje ina peŋaa



 e yeeso hee.



 To bannge ñaamo too, nate kulle wuro ina liggaa toon, ga nano gaa ko nate kulle ladde.




 Almoor gooto ina to caggal too.



 To nder makko too, ko pijirkon ndefu e ko safrirtee mooftaa toon.



 So madam amen ina janngina min haala,



 ko toon yaltinta ko sokli koo.



 Janngirdu amen ina laaɓi kadi ina henii.



 So min mbelaama, ko adii nde min naatata, min njahdat e madam amen, min pitta ndu haa ndu laaɓa.



 Min ɓofta kurjuru oo, min njuppa mo e jinnde hee, min nawa min ndufoya.




 Min cooɗoo juuɗe haa laaɓa, min ƴooga siwoo ko foppiraa alluwal, min lommba heen epoos.



 So waktuuji joyi njonii, hulnde ndee honngee, jaŋde fuɗɗoo.



 Yimɓe fof njooɗoo, madam oo naata, min ngummoo, min calmina mo.



 O salmitoo min, o naamnoo min no min mbaɗi, o ƴeewtoo ɓe ngaraani e ruudɓe.



 Jaŋde ndee fuɗɗoo noon.



 Hannde ko fannu safaara min njanngata.



 Madam oo yaltini ko geɗe cafrirteeɗe : pinnguuji, alkol, wiro e leɗɗe.




 Emin keppi, gooto kala na yiɗi safrude.



 Nde min ngasni, min njanngi hiisa, min njaltini lekkon limirkon amen, e guje.



 Gooto kala woni e liggaade, tawa ina wondi e coftal.



 So min tammpii, min njimda e madam,



 ko adii nde min naatata e jaŋde hesere.



 Janngirdu amen ina weli, hay gooto dogataa, mo woni kala na heppana janngoyde. »




 Ɓe janngirdu ɗimmuru ɓee noon, mbinndi ko e muse mumen.



 « Jannginoowo min oo wi’etee ko Musee Joob. Ko o daɓɓo, ɓaleejo, jooɗɗo,



 kadi omo moƴƴi.



 Omo jogii wahre juutnde, omo faaydee heen sahaa e ustaas.



 Kala ɗo taw-ɗaa mo omo moosa, sukaaɓe ɓee fof ina njiɗi o janngina ɗumen.



 O ɓoornotoo ko tuubaaji e simisaaji jooɗɗi, aljumaa o ɓoornoo comci timmuɗi.



 Omo jogii welo jooɗɗo, boɗeejo.




 So o yettiima o haɓɓa mo damal lekkol,



 o sokra mo ceen, añde o wujjee.



 Ko ɗuum hollirta Musee Joob yottima.



 Kanko o fiyataa, tee o yaawaani finnude.



 So omo janngina, yimɓe fof keɗtoto mo, sabu no o jannginirta nii ina weli.



 So omo janninga min e ɗemngal ngenndi ngal, laaɓat cer e amen.



 So e ɗemngal tuubankoore kadi, laaɓat cer, ɗum weeɓa e amen.




 Yanti heen, ɗo o tolnii kala o wi’a sukaaɓe, tiiɗno-ɗee no moƴƴi e jaŋde mon.



 Janngo e jam, nafon koye mon, kadi nafon jinnaaɓe mon.



 Heen sahaaji, waɗa sukaaɓe dogooɓe jaŋde, walla ɓe coftanaani nde.



 So waɗii, ina jarana mo yahde galleeji mumen, o naamnoyoo jinnaaɓe mumen



 ko saabii ɗuum.



 Ko ɗuum waɗi, jinnaaɓe amen fof ina njiɗi mo ; eɓe ndokki mo geɗal.



 Yimɓe kalaas amen ina mbi’a so mawnii njiɗi ko wa’de no musee amen nii. »




 Ɓe janngirdu tataɓuru nduu noon, ko oo ɗoo ɓataake mbinndi.



 « Onon sehilaaɓe amen, amin mbeltoo e winndude on oo ɗoo ɓataake.



 Min keɓii ɓataake mon, mo cifanto-ɗon min e nder mum ngesa lekkol mon.



 Minen ne kay min mbaɗii ngesa caggal lekkol amen, e ballal direktiris amen.



 Min njahdi e madam amen, min mbaɗi ngesa potorba njooɗba.




 Min ngaawi heen salaat, persi, naanaa



 e follere.



 Min peccu janngooɓe ɓee e goomuuji denndinɗi rewɓe e worɓe.



 Kikiiɗe, so min njanngii haa min njippiima, goomu njontaangu nguu yaha roosoya.



 Ko kanko ittata kuɗooli bonɗi ɗii, o feewtina palaŋuuji ɗii.



 Emin njogii doosirɗe, peeluuji e ratooji.



 Ngesa baa na yooɗi, aba hecciɗi.




 Heen sahaaji, jannginooɓe woɗɓe ɓee ina ngadda ɗoon almuɓɓe mumen.



 Ɓe njanngina ɓe toon, so eɓe mbaɗa won



 e ɗeen binndanɗe.



 Jooni noon, min toppitiima ngesa baa haa aba ni mawna.



 Madam e musee e lekkolaaji goɗɗi ɗii, kala jiɗɗo huunde, arat, min njeeya ɗum.



 Ko Faatu e Lamin ndenndinta kaalis oo.




 Ngesa baa waɗii haa caggal janngirdu nduu ina laaɓi cer jooni.



 Te adan, ko ɗoon kurjuru yuppetenoo.



 Amin ɗaminii, ɓataake amen oo maa taw on e jam.



 Min calminii on onon fof.



 Amin keppana, heɓde jaabawol mon. »




 Yimɓe janngirdu nayɓuru nduu mbinndi



 ko e saal mumen enformatik gonɗo oo e lekkol hee oo.



 « Nokku oo na waɗi ko ina tolnoo e masiŋaaji noogaas e tati.



 Laamu nguu waɗnoo ko eɓɓo wi’eteengo seen kilik.



 Ngu suɓii lekkolaaji keewɗi, ngu hokki ɗumen saaluuji baɗaaɗi ordinateeruuji. Ordinateeruuji ɗii ina njahdi e sahaa oo, gooto heen kala wi’a ko kam ɓuri yooɗde.




 Ko ɗi masiŋaaji ndaargo ɗeppo, heen gooto kala ina wondi e kaɓirɗe mum.



 Ɗi ceŋondiraa e Enternet hee, heen masiŋ kala ina waɗaa e jooɗorde mum bannge.



 Kadi siis ɗaatɗo ina joɗɗinaa e sara heen gooto kala.



 So a jooɗiima heen aɗa weltoo, omo yooɗi, omo weeytina.



 Ko kenorɗe jaajɗe ngoni toon e wantilateruuji toowɗi.



 Ko Musee Njaay toppittoo saal oo e masiŋaaji ɗii.



 Omo janngina kadi eeformatik, cukalel gootel ina walla mo.




 Kalasuuji ɗii lomlomtondirtu so ina njannginee toon e masiŋaaji hee.



 Heen Kalaas fof ina jannga toon waktuuji ɗiɗi e yontere kala.



 Musee Njaay feccat kalaas oo pecce ɗiɗi, heen gooto kala o hokka ɗum ko gollii.



 Heen sahaaji, jannginooɓe ɓee ina cokla sukaaɓe ɓee nji’ira gite mumen ko njanngata koo. E oon sahaa, ɓe nawat almuɓɓe maɓɓe to saal eeformatik too.




 Ɓe uddita enternet oo, ɓe ƴeewa ko ɓe njiɗi hollude ɓe koo.



 Ɗuum ina heewi nafoore e amen, kadi ina ɓeyda softinde min.



 Karalle kese ina ɓeydii yaajde jooni.



 Ɗe naati jooni no feewi e lekkolaaji ɗii.



 Ɗe mbayli no feewi kadi ɗowdi jaŋde ndee.



 Ɗuum saabii jooni, jannginoowo e almuudo fof ina cokla nokkuuji bayɗi nii.



 Ko kañje mbaɗata haa mbaawen yahdude



 e jamaanu oo.




 Yimɓe janngirdu joyaɓuru nduu noon,



 ko ɗum ɗoo mbinndi :



 « Lekkol amen, ko lekkol ɓooyɗo.



 Ko e hitaande 1950 o feewnaa, ko adii Senegaal na heɓa hoore mum.



 Hilifaaɓe heewɓe, wonɓe e nder leydi hee walla caggal leydi, ndewii ɗoo.



 Ko janngirɗi tati tan ngonnoo ɗoon e fuɗɗorde hee, tee ko rewɓe ɓolɓe njanngatnoo heen.



 Lekkol oo na mawna haa o heɓi jooni janngirɗi sappo e goo.



 Ko rewɓe e worɓe fof njanngata heen jooni. »




 Janngirdu waɗtindiindu nduu kañum, woni jeegomiiru nduu, woni janngirdu mawɓe ɓee.



 Ɓe mbinndi ko e nguurndam lekkol oo, koperatiiw e geɗe kese ɗe lekkol oo waɗi.



 « E lewru Bowte kala, so min ƴettii guurte No’el, lekkol oo waɗat ñalawma laaɓal.



 So guurte Pak ngarii, min mbaɗa kermes.



 Emin mbaɗa kadi jirwinooji goɗɗi ko wa’i no simmbu, walla ñenngi.




 So min njahii noon haa lewru Duujal,



 min ndenta e lekkolaaji goɗɗi e leydi hee.



 Min mawnidina e maɓɓe yontere tolno lesleso lekkolaaji ndee.



 Min peŋa yeewtere nde gooto e hilifaaɓe amen waɗata.



 E ndeen yontere emin mbaɗa heen kadi kaawgelaaji ganndal hakkunde kalasuuji ɗii.



 Kaawgelaaji goɗɗi kadi na mbaɗee, ko wa’i no fukubal, lammba e geɗe bayɗe noon.




 Min njuɓɓina kadi ko wa’i no laɓɓingol nokku, kermes, min nguddira nde kollirgol ganni. »



 Direktiris oo jannga ɓatakuuji ɗii fof.



 O renndina ɗi kañji fof, o waɗa deftere wootere, o winnda to les too :



 « Onon almuɓɓe Madiina e almuɓɓe Daaru, amin ɗaminii maa on mbelto e deftere amen ndee.



 Maa on ɓur anndude kadi no lekkol amen oo wuurdi.



 Emin ñaagoo yo nde yetto e mon e dow jam. »



 NAAMNE ƊEE :



 1. Hol janngirdu ɓurndu welde



 e lekkol hee ?



 2. No foti masiŋaaji ngoni e saal



 eeformatik oo.



 3. Saal eeformatik oo, omo niɓɓiɗi



 walla omo leeri ? Hol ko hollirta ɗuum ?



 4. Ko paam-ɗaa e yimɓe lekkol



 Daaru’en ɓee ?


 Janngooɓe ɓee ina coftani hettude jaaynde lekkol.



 Ina walla ɓe e wiɗto e eeformatik kam e enternet.



 Hay huunde humpataa ɓe e gannde karalle kese ɗee.



 Ina addana ɓe waawde jokkondirde



 e aduna oo fof.



 Winndondirde e lekkolaaji goɗɗi kam



 e leyɗeele goɗɗe newanoo ɓe.




 Jaaynde lekkol


 Binndol yahdata ko e wiɗto kala ɗo neɗɗo tolnii.



 Maa a janngu heen leƴƴi binndi keewɗi.



 Maa a waaw heblude hoore maa e no winndirtee nii.



 Jaŋtitaade joljole maa newane.



 Maa a anndu heen ko a anndaano.



 So a ɓooyii heen seeɗa, maa a waaw winndude, ngonaa winndiyaŋke.




 Damal meccal jaayndeyaŋke udditano maa.



 Ina addan maa miijaade, aɗa naamnoo, aɗa heɗtondiree, aɗa yeddondiree.



 Aɗa heɗoo miijo goɗɗo, so a jeyitiraama goonga njaɓaa.



 Ina addan maa waawde wuurdude e kala aadee.



 Njaɓaa miijo goɗɗo tawa seknataa ma,



 a dukataa heen.




 Gila fuɗɗoode, musee maɓɓe noddi ɓe,



 ɓe njeewtidi e ɗii ɗoo fannuuji :



 - Anndu no moƴƴi hol jogorɓe janngude ko winndaa koo.



 - Heblu maa e fannuuji binndol keewɗi.



 Kala ko joli, ina jogii no winndirtee.



 Maa a waaw seerndude jaaynde ɓulno e jaaynde ganni.



 Deftere daarol, njimri walla kilipaaji jaltooji, nji’ataa heen.




 Njeewtiden haa tonngen no jaaynde ndee wi’etee.



 Ko e hol ɗuum nde foti haalde ?



 Hol no ɗuum yuɓɓinirtee ?



 Limoore ko yaltintee heen ko no fotata ?



 No foti kelle nde foti dañde ?



 Mbele nde yaltata ko ñande kala, yontere kala walla lewru haa lewru ?




 Naamne padaaɗe ɗee woni ko hol ko gooto e amen kala foti waɗde ?



 Hoto goomu winndooɓe e joljole lekkol oo kam e wuro ngoo woni ?



 Hol gardiiɗo oon goomu ?



 Hol toppittooɗo kala ko faati e pijirlooji e nate ?



 Hol baɗoowo lelngo ŋaro ngoo e hol dewintooɗo yuɓɓo ngoo ?




 Ceerno Hamdu, jaayndiyaŋke mawɗo, ariino tawtoreede yeewtere ndee.



 O holliri weltaare makko e kawral ngal,



 o yetti ɓe.



 Omo jaggi wonde, ko wa’i nii ina foti yaajneede e lekkolaaji ɗii.



 O wi’i, gooto kala ina sokli jaaynde



 e lekkol mum.



 Ina waawi wonde e kaayit walla



 e wanngorde geese.




 O wi’i, ko adii nde mbinndaton, oɗon poti jaabtaade naamne ɗee :



 Ko e hol ɗuum pot-ɗon haalde ?



 So tawii ko e neɗɗo, ko hol kanko ?



 So tawii ko e joljolal, ko hol ngaal ?



 Hol nde huunde ndee waɗi ?



 Hol to ɗum waɗi, kadi mbele ina woɗɗi walla alaa ?




 Hoto ɓe njejjittu yettinde konngol kulle ɗee ne, sabu ko ɗe hoɗdiiɓe.



 Ndokken ɗe, ɗe kaala mette majje e no aadee en ɗowrata nguurndam ɗam nii.



 Yo ɗe kaal no ɗe nji’ri gonaangal hakkunde majje e yimɓe.



 So tawii ko ko yooɗi, njokken gollondirde



 e maɓɓe.



 So tawii yooɗaani, ngoppen.




 Puccu wi’i : «on nji’ii no joom saretaaji ɗii koynirta min nii ; kiiruuji ɗii muusii.



 Fip-fipuuji ɗi ngasataa, ɓalli fof muusii, ɗum wonaa goonga, wonaa laawol.



 Dimngal no ɓuri teddirde fof min ndoondee, meebe pawondiraaɗe, leydi, simoŋ walla birikaaji.



 Alaa jamma, alaa ñalawma, ko liggeyaaji keewɗi pawetee e amen.



 Ko ñamal seeɗayal min tottetee, ko ɗum waɗi min pooƴi haa ɓurti.



 E amen paawnguɗo kala, alaa sikki-sakka, ko taƴre, joom mum wontaa naftu.»




 Rawaandu wi’i : «jooni ko e mbedda hee min mbaalata.



 Kala cukalel birtingel, hocca haayre, weddoo min.



 Heege nanngat min haa min mbaɗtina iirtude e jinɗe amin kocindoo ko min ñaami.



 Kala mo ina ƴattoo walla ina haala mbonka ko inɗe amen ardinta.



 Mbele jooni min nattii renndude e yimɓe ɓee hoɗorde.»




 Foondu wi’i : «ko e keesyel tokosel ɓe naatnata min.



 Ɓe koɗata ko ɗo yaaji, ɓe koɗna min ɗo faaɗi.



 So ɓe ngummiima eɓe nguuɗa min, kamɓe e kooɓon maɓɓe naattukon.



 Ɓe cikkata ko ñomoko tan ñaamaten, hoto gerte ngoni, hoto ɓesnaaɗe ngoni.



 Mbete ɓe kaandinaani min e ko safi e ko weli koo.»




 Liingu wi’i : «Jooni min nattii waawde wuurde e geej hee.



 Ɓe pellat dinaamituuji maɓɓe e ndiyam hee, nde ɓe puɗɗa jaggude min.



 Ina wɗi heen batooje beddotooɗi saakitaaji baawɗi fooɗde min ɗo min



 ngoni fof.



 Hoto wannde, caas, walla mbaala ?



 Ɓe nattii awde jooni, ɓe ngoni ko e bonnude geej oo, ɓe njahaa laabi maɓɓe.»




 Janngooɓe ɓee ndentitii, njeewtidi e ko gooto e mumen fof feccanoo.



 Toppittooɓe mbinndiin oo mbaɗii goomu.



 Woɗɓe yeeynooɓe ɗum e rajooji e teleeji ɓee ngasnii ko ngollatnoo.



 Nate laaɓtuɗe njaltinaama, caraama e wuro hee fof.



 Won reftotooɓe jaaynde ndee to wanngorde web too.



 Ɓe ndaañi jiilantooɗo ɓe wallidiiɓe.




 Janngooɓe ɓee ina coftani liggey oo no feewi.



 Gooto kala nana darii e bannge mo heedtinaa oo.



 Direkteer yiilaniima ɓe gollordu e nder lekkol hee.



 So ɓe njippiima, ko toon ɓe kawritta ɓe ngona e ordinateeruuji ɗii.



 Pellitte keewɗe ko toon ƴeftetee.




 Ɓe nginniri jaaynde maɓɓe to wanngorde geese too ko “Jaŋde”.



 Lekkol oo fof nana fadi rogere adotoonde yaltude ndee.



 Ɓe keblaama, ɓe tottaa kaɓirɗe.



 Ɓe ndañii kadi lommboowo nate gooto balloowo ɓe.



 Oon ina ñeeñɗi, ko o liggotoo koo o alaa heen nanndo.




 Lekkol oo jirwii, janngooɓe ɓee mbeltiima.



 Direkteer oo naati e liggordu jaaynde hee,



 o manti almuɓɓe ɓee.



 Lekkol oo ina jogii seŋorde moƴƴere.



 Yimɓe na noddira baŋ-yoo-baŋ.



 Rajooji ngarii ƴeewde min.



 Teleeji ngarii e lekkol hee.




 Won lekkolaaji goɗɗi mbinndi direkteer lekkol oo.



 Ko ɓe yiɗɓe waɗde jaayndeeji maɓɓe e geese hee.



 Alaa e sago janngooɓe lekkolaaji keddiiɗi ɗii e wuro ngoo keblee.



 Haa caggal leydi, yimɓe ina kaala haala jaaynde ndee.



 Ɓe mbismaama Farayse, Suwis e Kanadaa.




 Balle ɗe ɓe padnoo ngarii.



 Mbaadi lekkol oo wayliima.



 Ɓe mahanaama janngirɗi goɗɗi.



 Birooji maɓɓe ɓeydaama, ɗi ŋarɗinaa.



 Ɓe ndokkaama ordinateeruuji kesi pul.




 Ndeke noon jaaynde lekkol ina heewi nafoore.



 Nde darjinii lekkol oo e aduna oo fof.



 Nde heblii janngooɓe jeyaaɓe heen ɓee haa ɗiggini geɗe jaayndeyaŋkooje.



 Kala lekkol ɗo ɗum darnaa, joomum en nawat raayuuji so kawgelaaji mbaɗaama.



 Ko ɗuum saabii, kala lekkol ina yiɗi jaaynde hoɗoo ɗum.



 NAAMNE ƊEE :



 1. Hol ko janngooɓe ɓee njiɗi darnude



 e lekkol hee ?



 2. Hol wune ɓe ndañi heen ?



 3. Hol ko addi rajooji e teleeji



 e lekkol hee ?



 4. Hol ko woni miijo maa e ko kulle



 ɗee ngoytii koo ?

